Την Δευτέρα 7 Νοέμβρη επαναλαμβάνεται σε δεύτερο βαθμό -στο Δευτεροβάθμιο Πειθαρχικό- η «δίκη» κατά του προέδρου της ΠΕΤ-ΟΤΕ Κέρκυρας Γιάννη Τριβυζά.

«Διότι δεν συνεμορφώθην προς τας υποδείξεις»!

• O προϊστάμενος της Κέρκυρας έστελνε τους συναδέλφους του να ανεβαίνουν σε σκάλες και κολώνες μόνοι τους, χωρίς βοηθό, χωρίς καμία προστασία.

Αυτός αντί να κλείνει τα μάτια και να μην βλέπει τα εργατικά ατυχήματα (που αυξήθηκαν κατά 200% στον ΟΤΕ τα τελευταία χρόνια) απαίτησε να εφαρμοστούν οι εργατικοί νόμοι και να δουλεύουν οι συνάδελφοί του σε διμελή συνεργεία.

Το θράσος του ήταν τόσο μεγάλο που κατήγγειλε…. μια κοτζάμ Deutsche Telekom στην επιθεώρηση εργασίας!

• στην περιοχή του δουλεύουν σε εργολαβικά συνεργεία συνταξιούχοι του ΟΤΕ!

Αυτός…. αντί να κοιτάει τη δουλειά του, έπιασε τους εργολάβους – συνταξιούχους στα πράσα.

Αποδεδειγμένα λοιπόν σαμποτάρει την επιχειρηματικότητα και την καπατσοσύνη των Ελλήνων….. Με τέτοιους συνδικαλιστές δεν θα ‘ρθει ποτέ η περιβόητη ανάπτυξη.

Και σαν να μην έφταναν όλα αυτά, αποκάλυψε ότι τα συνεργεία του εργολάβου δούλευαν χωρίς καμιά επίβλεψη (7 η ώρα το βράδυ) και ότι το απόρρητο των επικοινωνιών έχει καταργηθεί πιλοτικά στην Κέρκυρα…. πριν επεκταθεί σε όλη την Ελλάδα!

Για όλα αυτά που έλεγε και έκανε συκοφαντώντας «την μεγαλύτερη επένδυση της χώρας» που έκαναν οι εταίροι μας γερμανοί, έπρεπε να τιμωρηθεί και έτσι στήθηκε το…. Εργοδοτοδικείο, (Πρωτοβάθμιο Πειθαρχικό ονομάζεται).

Οι δικαστές ήταν εκεί, οι εισαγγελείς, οι ένορκοι… η δικαιοσύνη απουσίαζε!

Μ. Μπρεχτ

Η κατηγορία: « Εξύβρισε τον προϊστάμενό του τηλεφωνικά»!

Ερασιτεχνική δουλειά… αν του ρίχνατε κανένα τσιγαριλίκι στην τσάντα και τον βαφτίζατε ναρκέμπορο δεν θα καθαρίζατε μια και έξω μαζί του; ……είδατε σας δίνουμε ιδέες εμείς… για το μέλλον.

Οι (Ιερο)δικαστές:

Όλα εκλεκτά και υπεράνω πάσης υποψίας μέλη της κοινωνίας μας. Διευθυντές με αξιοπρεπείς αποδοχές (πάνω από 100.000 το χρόνο) για να παραμένουν αδέκαστοι και με διακεκριμένη κοινωνική δράση.

Τους παρουσιάζουμε γιατί η απόφαση που έβγαλαν είναι ιστορική. (Από τη δεκαετία του 50 είχαμε να βιώσουμε τέτοιες αποφάσεις).

α) Σταύρος Καπριδάκης: Συνταξιούχος του ΟΤΕ (κι’ αυτός) αλλά και Διευθυντής εν’ ενεργεία! Με υπερβάλλοντα ζήλο στην απόδοση της δικαιοσύνης. Δεν έδινε ούτε μια μέρα αναβολή στον κατηγορούμενο για να προλάβει να έρθει από την Κέρκυρα!

β) Γεώργιος Κόγιας: Στο παρελθόν απασχόλησε την επικαιρότητα (πρωτοσέλιδο των ΝΕΩΝ την 1η Νοέμβρη του 2006) γιατί τοποθέτησε μηχάνημα που διάβαζε το δακτυλικό αποτύπωμα των εργαζομένων. Έκτοτε αναβαθμίστηκε και σε…. Ιεροεξεταστή.

γ) Σταύρος Γεωργακόπουλος: Αγνοούμε αν διαθέτει παρόμοιες περγαμηνές όπως οι προηγούμενοι (για να τον βάλουν όμως εκεί κάτι θα ξέρουν).

«Εργατικοί εκπρόσωποι» ή Ποιος απ’ τους προστάτες θα μας προστατέψει ποιος; (Γ. Ρίτσος)

(Και οι δύο διοικητικοί υπάλληλοι)

α) Αθανάσιος Ζεκεντές: Προϊστάμενος υπηρεσίας (υφιστάμενος του Διευθυντή Κόγια)… αλλά και συνδικαλιστής. Γενικός Γραμματέας του ΠΑΣΕ-ΟΤΕ και υποψήφιος Βουλευτής με το ΠΑΣΟΚ στη Φθιώτιδα. (τυχεροί οι Λαμιώτες).

β) Βάλια Παναγιωτίδου: Πρόεδρος στον ΟΠΑΚΕ-ΟΤΕ (παραθεριστικά κέντρα)…. έγινε γνωστή στο πανελλήνιο σαν αγανακτισμένη πολίτης κατά της Ζωής Κωνσταντοπούλου στο γνωστό βενζινάδικο στη Χαλκίδα.

Οι τρεις μάρτυρες διαβεβαίωσαν ότι καμία εξύβριση δεν έγινε, αντιθέτως απέδειξαν ότι είναι καραμπινάτη συνδικαλιστική δίωξη.

Το ίδιο αναφέρουν ανακοινώσεις από την ΠΕΤ-ΟΤΕ, την ΕΕΤΕ-ΟΤΕ, τον ΠΑΣΕ-ΟΤΕ, την ΟΜΕ-ΟΤΕ και δεκάδες άλλα σωματεία.

Η ετυμηγορία: (Απόφαση προειλημμένη) Ένα μήνα στέρηση μισθού!

Οι «εργατικοί εκπρόσωποι» όμως… διαφοροποιήθηκαν.

Είπε ο Πασόκος: Έ όχι και ένα μήνα βρε παιδιά; Πόσα να του ρίξουμε είπαν οι άλλοι;

Να του ρίξουμε… 20 μέρες. Έ όχι και 20 μέρες είπε η Δακίτισα Βάλια, να τον τιμωρήσουμε με επίπληξη.

Φιλική επισήμανση προς τους εταίρους μας γερμανούς. Οι μνημονιακές επιπτώσεις είναι φανερές…. Μεταπολιτευτικά πληρώνατε κάτι παραπάνω αλλά τους επιμορφώνατε με τα ιδρύματα ΕΜΠΕΡΤ, ΑΝΤΕΝΑΟΥΕΡ κ.λ.π και βγάζατε συνδικαλιστές επιπέδου… Βουλευτές, Υπουργούς κ.λ.π.

…..επειγόντως αποδεσμεύστε κονδύλια για επιμόρφωση συνδικαλιστών, να τους μάθετε να κρατάνε τουλάχιστον τα προσχήματα και όχι να συντάσσονται φανερά με το αφεντικούλι.

….αυτοί είναι οι αδέκαστοι δικαστές και όσοι τους καθοδηγούν από το παρασκήνιο, κρυπς κι’ φούναξι (όπως λένε στο χωριό του Ζεκεντέ).

Επαναλαμβάνουμε ότι, δεν αποδείχτηκε με κανένα στοιχείο η κατηγορία.

Έπρεπε να τιμωρηθεί και τον τιμώρησαν. Προς γνώση και συμμόρφωση και παραδειγματισμό… των υπολοίπων.

Συναδέλφισσες και συνάδελφοι:

Την Δευτέρα 7 Νοέμβρη επαναλαμβάνεται σε δεύτερο βαθμό -στο Δευτεροβάθμιο Πειθαρχικό- η «δίκη» κατά του προέδρου της ΠΕΤ-ΟΤΕ Κέρκυρας συναδέλφου Γιάννη Τριβυζά.

Να είμαστε όλοι εκεί.

Η τρομοκρατία δεν θα περάσει!

ΑΣΕ